**Sveučilište Jurja Dobrile u Puli**

**Zaključak 26. sjednice Senata Sveučilišta Jurja Dobrile u Puli održane u ponedjeljak 29. studenog 2023.**

Rektor Sveučilišta Jurja Dobrile u Puli prof. dr. sc. Marinko Škare sazvao je 26. sjednicu Senata

Sveučilišta Jurja Dobrile u Puli dana 29. studenog 2023. godine s početkom u 13,00 sati.

Senat je jednoglasno prihvatio zapisnik s 24. i 25. redovite sjednice Senata Sveučilišta Jurja Dobrile u Puli.

Senat je jednoglasno donio:

***PRAVILNIK***

***O IMENOVANJU I OCJENJIVANJU RADA MENTORA***

***I OCJENJIVANJU RADA SURADNIKA***

*DIO PRVI*

*UVODNE ODREDBE*

***Predmet uređenja***

***Članak 1.***

*(1) Ovim se Pravilnikom uređuju način i postupak ocjenjivanja rada suradnika, postupak imenovanja i razrješenja mentora suradnicima, postupak donošenja izvješća o radu suradnika, kao i druga pitanja vezana uz ocjenjivanja rada suradnika zaposlenih na Sveučilištu Jurja Dobrile u Puli (dalje u tekstu: Sveučilište).*

*(2) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.*

***Suradnici***

***Članak 2.***

*(1) Suradnici su asistent i viši asistent.*

*(2) Asistent se zapošljava na temelju ugovora o radu na određeno vrijeme u trajanju od šest godina na Sveučilištu na teret sredstava nadležnog ministarstva, Sveučilišta ili projekta.*

*(3) Viši asistent zapošljava se na temelju ugovora o radu na određeno vrijeme u trajanju najdulje četiri godine na Sveučilištu na teret sredstava nadležnog ministarstva, Sveučilišta ili projekta.*

***Prava i obveze suradnika***

***Članak 3.***

*(1) Suradnik ima pravo i obvezu:*

*1. sudjelovati u izvođenju nastave, obavljanju znanstvene odnosno umjetničke djelatnosti,*

*2. sudjelovati na znanstvenim skupovima i konferencijama,*

*3. sudjelovati u projektnim i drugim aktivnostima visokog učilišta odnosno znanstvenog instituta,*

*4. podnositi institucijskom mentoru izvješće o radu najmanje jednom godišnje i*

*5. obavljati druge poslove po nalogu mentora i čelnika visokog učilišta odnosno znanstvenog instituta.*

*(2) Asistent ima pravo i obvezu:*

*1. upisati i pohađati doktorski studij na teret visokog učilišta odnosno znanstvenog instituta i*

*2. na vlastiti zahtjev jednom promijeniti mentora u skladu s kadrovskim mogućnostima visokog učilišta odnosno znanstvenog instituta.*

*DIO DRUGI*

*MENTOR*

***Imenovanje mentora***

***Članak 4.***

*(1) Suradniku se imenuje mentor iz reda nastavnika zaposlenih na znanstveno-nastavnim ili umjetničko-nastavnim radnim mjestima na Sveučilištu koji svojom znanstvenom aktivnošću u području u kojemu se suradnik bira mogu osigurati učinkovito obrazovanje i vrednovanje rada suradnika.*

*(2) Mentora imenuje vijeće sastavnice (dalje u tekstu: vijeće) odnosno Senat.*

*(3) Vijeće odnosno Senat donosi odluku o imenovanju mentora na istoj sjednici na kojoj se osoba bira na suradničko radno mjesto asistenta ili višeg asistenta.*

*(4) Ako odluka o imenovanju mentora nije donesena sukladno prethodnom stavku, mentor se mora imenovati na prvoj sljedećoj sjednici vijeća ili Senata.*

*(5) Odlukom o imenovanju utvrđuju se obveze mentora kao i obveza podnošenja i rok podnošenja izvješća o svome radu i pisanog izvješća o vrednovanju rada suradnika.*

*(6) Mentor je dužan prvo izvješće o svom radu podnijeti najkasnije u roku od godine dana od dana imenovanja. Sljedeća izvješća podnose se protekom svake sljedeće godine.*

***Obveze mentora***

***Članak 5.***

*(1) Mentor asistenta je dužan:*

*- pratiti rad i napredovanje asistenta na doktorskom studiju,*

*- pomagati asistentu u izboru programa doktorskog studija i odabiru teme prikladne za doktorsku disertaciju,*

*- omogućiti asistentu izvršavanje obveza na doktorskom studiju,*

*- poticati asistenta na objavljivanje znanstvenih i umjetničkih radova, sudjelovanje na znanstvenim skupovima i konferencijama i stjecanje kompetencija za samostalni istraživački rad,*

*- poticati asistenta na odlaske na studijske boravke na domaće i strane visokoškolske ustanove i*

*- usmjeravati asistenta u provođenju nastavnog procesa.*

 *(2) Mentor višeg asistenta je dužan:*

*- poticati višeg asistenta na objavljivanje znanstvenih i umjetničkih radova, sudjelovanje na znanstvenim skupovima i konferencijama i stjecanje kompetencija za samostalni istraživački rad,*

*- poticati višeg asistenta na odlaske na studijske boravke na domaće i strane visokoškolske ustanove i*

*- usmjeravati višeg asistenta u provođenju nastavnog procesa.*

***Izvješće o radu mentora i ocjenjivanje rada mentora***

***Članak 6.***

*(1) Rad mentora ocjenjuje se jednom godišnje.*

*(2) Mentor svake godine podnosi izvješće o svome radu vijeću odnosno Senatu koje ga je imenovalo kako je navedeno u odluci o imenovanju iz članak 4. stavka 5. ovog Pravilnika.*

*(3) Mentor izvješće o svome radu podnosi na OBRASCU 1 koji je sastavni dio ovog Pravilnika.*

*(4) Izvješće o radu mentora podnosi i suradnik na OBRASCU 2 koji čini sastavni dio ovog Pravilnika.*

*(5) Temeljem izvješća o radu mentora i izvješća suradnika o radu mentora vijeće odnosno Senat donosi odluku o ocjeni mentorovog rada.*

*(6) Odluka Senata odnosno vijeća o radu mentora može biti pozitivna ili negativna.*

***Razrješenje i promjena mentora***

***Članak 7.***

*(1) Ako mentor dvije godine uzastopce bude ocijenjen s negativnom ocjenom, vijeće ili Senat donosi odluku o razrješenju mentora te se za mentora suradniku imenuje drugi nastavnik Sveučilišta sukladno članku 4. ovog Pravilnika.*

*(2) Suradniku se na vlastiti zahtjev jednom može promijeniti mentor sukladno kadrovskim mogućnostima Sveučilišta.*

*(3) Zahtjev iz prethodnog stavka se preko dekana ili rektora podnosi vijeću odnosno Senatu koje imenovalo mentora.*

*(3) Vijeće odnosno Senat donosi odluku o zahtjevu, te ako ocijeni da je zahtjev opravdan imenuje novog mentora suradniku.*

*DIO TREĆI*

*SURADNICI*

***Kriteriji vrednovanja rada suradnika***

***Članak 8.***

*(1) Vrednovanje rada suradnika temelji se na izvršavanju obveza utvrđenih u članku 3. ovoga Pravilnika te na poštivanju plana rada, timskom radu, samostalnosti u rješavanju zadataka i rezultatima studentske ankete o vrednovanju kvalitete njihova rada u nastavi.*

*(2) U izvješću mentora o radu asistenta vrednuje se uspješnost u znanstvenom ili umjetničkom te nastavnom radu kao i uspješnost na doktorskom studiju.*

*(3) Ako mentor nije ujedno i mentor asistentu na doktorskom studiju, u izradi izvješća o radu asistenta može se zatražiti pisano očitovanje mentora na doktorskom studiju o uspješnosti asistenta na tom studiju.*

*(4) U izvješću mentora o radu višeg asistenta vrednuje se njegova uspješnost u znanstvenom ili umjetničkom te nastavnom radu.*

***Pisano izvješće mentora o vrednovanju rada suradnika***

***Članak 9.***

*(1) Pisano izvješća mentora o vrednovanju rada suradnika podnosi se dekanu odnosno rektoru istekom godine dana od zasnivanja radnog odnosa suradnika na suradničkom radnom mjestu na Sveučilištu sukladno OBRASCU 3.*

*(2) Izvješće iz prethodnog stavka se preko tajništva sastavnice odnosno rektorata dostavlja putem elektroničke pošte suradniku koji se u roku od 8 dana od dana dostave može pisano očitovati na podneseno izvješće mentora te izjasniti o svim činjenicama i okolnostima koja su sadržana u izvješću mentora.*

*(3) Izvješće o vrednovanju rada suradnika te eventualno očitovanje suradnika se dostavlja za sljedeću sjednicu vijeća odnosno Senata.*

***Rješenje o ocjeni rada suradnika i postupak donošenja rješenja***

***Članak 10.***

*(1) Rad suradnika ocjenjuje se jednom godišnje rješenjem.*

*(2) Rješenje o ocjeni o rada suradnika donosi vijeće odnosno Senat.*

*(3) Rješenje o ocjena rada suradnika temelji se na pisanom izvješću mentora o vrednovanju rada suradnika i pisanog očitovanja suradnika na izvješće mentora.*

*(4) Rješenje vijeća odnosno Senata o radu mentora može biti pozitivno ili negativno.*

*(5) Protiv ovog rješenja nije dopuštena žalba ali se može pokrenuti upravni spor.*

*(6) Suradniku koji je negativno ocijenjen dvije godine uzastopno danom izvršnosti rješenja prestaje radni odnos u skladu sa zakonom koji uređuje radne odnose.*

*DIO ČETVRTI*

*PRIJELAZNE I ZAVRŠNE ODREDBE*

***Članak 11.***

*Suradnici zaposleni na suradničkim radnim mjestima prema odredbama ovog Pravilnika ocjenjivat će se od akademske godine 2023./2024.*

*Mentori suradnicima imenovani prema ranijem Pravilniku ostaju na mjestu mentora.*

***Članak 12.***

*Dekani odnosno rektor predložit će vijećima odnosno Senatu imenovanje mentora suradnicima kojima nisu imenovani mentori u skladu s odredbama ovog Pravilnika, u roku od 30 dana od stupanja na snagu ovog Pravilnika.*

***Članak 13.***

*Stupanjem na snagu ovog Pravilnika prestaju važiti Pravilnik o ocjenjivanju rada asistenata, poslijedoktoranada i mentora KLASA: 003-05/15-01/29, URBROJ: 380-01-15-1 od 19. veljače 2015. godine.*

***Članak 14.***

*Ovaj Pravilnik stupa na snagu osmog dana od objave na mrežnim stranicama Sveučilišta.*

*OBRAZAC 1*

*IZVJEŠĆE MENTORA O SVOME RADU*

*za razdoblje od … do …*

*Ime i prezime mentora:*

*Matični broj znanstvenika:*

*Znanstveno-nastavno radno mjesto uz naznaku područja i polja:*

*Naziv znanstveno-nastavne odnosno umjetničko-nastavne sastavnice na kojoj mentor izvodi nastavu:*

*Odluka vijeća/Senata o imenovanju mentora:*

*Osobni podaci suradnika kojemu je imenovan za mentora:*

*Podatci o znanstvenom projektu (naziv, šifra projekta i status voditelja ili suradnika na projektu):*

*Kolegiji kojih je mentor nositelj:*

*Izvršavanje obveza mentora u praćenju pomaganju i poticanju rada suradnika:*

*Znanstvena aktivnost:*

*Ostala zapažanja*

*Datum: Potpis:*

*OBRAZAC 2*

*IZVJEŠĆE SURADNIKA O RADU MENTORA*

*za razdoblje od … do …*

*Ime i prezime asistenta:*

*Ime i prezime te znanstveno-nastavno radno mjesto mentora:*

*Naziv znanstveno-nastavne odnosno umjetničko-nastavne sastavnice na kojoj suradnik i mentor izvode nastavu:*

*Odluka vijeća/Senata o imenovanju mentora:*

*Vrednovanje mentorstva glede izvršavanja obveza suradnika prema znanstvenom radu i ocjena:*

*Vrednovanje mentorstva glede izvršavanja obveza suradnika prema nastavnom radu i ocjena:*

*Vrednovanje mentorstva glede izvršavanja obveza asistenta na doktorskom studiju i ocjena:*

*Ostala zapažanja:*

*Konačna ocjena (pozitivna/negativna)*

*Datum: Potpis:*

***PRAVILNIK O IZMJENAMA I DOPUNAMA PRAVILNIKA O NAGRAĐIVANJU ZAPOSLENIKA***

*Članak 1.*

*U Pravilniku o nagrađivanju zaposlenika (Klasa: 003-05/19-01/01, Urbroj: 380-01-19-1) od 27. veljača 2019. u članku 3., stavak 1., u točkama I, II i III. riječi “5000,00 kn” zamjenjuju se riječima “995,43 eura”, u točki IV riječi “od 500.00 kn do 5000,00 kn” zamjenjuju se riječima “od 66,36 eura do 995,43 eura”*

*Članak 2.*

*U članku 5., stavku 1. riječi “od 500,00 kn do 5.000,00 kuna” zamjenjuju se riječima “od 66,36 eura do 995,43 eura”.*

*Članak 3.*

*Ovaj pravilnik stupa na snagu nakon proteka roka od 8 dana od objave na mrežnim stranicama Sveučilišta Jurja Dobrile u Puli.*

***ODLUKU***

***o Izvješću o radu i poslovanju dekana Fakulteta Informatike***

*Članak 1.*

*Prihvaća se Izvješće o radu i poslovanju**dekana Fakulteta informatike, Sveučilišta Jurja Dobrile u Puli, izv. prof. dr. sc. Darka Etingera za razdoblje od 1. listopada 2022. do 30. rujna 2023. godine*

*Članak 2.*

*Izvješće o radu i poslovanju dekana Fakulteta informatike iz članka 1. sastavni je dio ove Odluke.*

*Članak 3.*

*Ova Odluka stupa na snagu danom donošenja.*

***ODLUKU***

***o usvajanju mišljenja Stručnog povjerenstva***

*Članak 1.*

*Usvaja se mišljenje Stručnog povjerenstva u postupku javnog natječaja za izbor jednog izvršitelja na slobodno nastavno radno mjesto: predavač područje Tehničkih znanosti, polje Grafička tehnologija na neodređeno vrijeme u nepunom radnom vremenu (20% punog radnog vremena) na Sveučilištu Jurja Dobrile u Puli, Studij dizajna i audiovizualnih komunikacija.*

*Članak 2.*

*Ova Odluka se dostavlja nadležnom matičnom odboru najkasnije u roku od 8 dana od dana donošenja.*

***Obrazloženje***

*Dana 8. rujna 2023. godine donesena je odluka o raspisivanju javnog natječaja i imenovanju stručnog povjerenstva za izbor jednog izvršitelja/izvršiteljice na nastavno radno mjesto I. vrste - predavač iz područja Tehničkih znanosti, polje Grafičke tehnologije na neodređeno vrijeme u nepunom radnom vremenu (20% punog radnog vremena).*

*U propisanom roku za prijavu na natječaj pristiglo je tri prijave.*

*Stručno povjerenstvo u sastavu dr. sc. Klaudija Papa, red.prof. u trajnom zvanju, kao predsjednika povjerenstva, dr. sc. Ivane Žiljak Stanimirović, red. prof., članice povjerenstva i dr. sc. Ivane Bolanča Mirković, red. prof., članice povjerenstva, dostavilo je Senatu Sveučilišta Jurja Dobrile u Puli obrazloženo mišljenje s ocjenom prijavljenih kandidata i prijedlogom najbolje kandidatkinje Katje Milković, dipl. ing. graf. teh.*

*Slijedom svega navedenog odlučeno je kao u izreci.*